Zbog masovne tučnjave koja se dogodila u bjelovarskom noćnom klubu 'Tilt' u subotnjim noćnim satima, naprasno je prekinut koncert srpskog pop-folk pjevača Mitra Mirića koji je ondje nastupao.

Prema informacijama kojima raspolaže portal Bjelovar.live, u tučnjavi su sudjelovali gotovo svi gosti kluba među kojima su se našli i policijski službenici u civilu što im je i službeno potvrđeno iz PU bjelovarsko–bilogorske.

Bjelovar.live u posjedu je i kratke video snimke te večeri. Snimka je navodno nastala netom nakon što su brojna policijska vozila blokirala dio ulice ispred noćnog kluba u koji su prvi uletjeli pripadnici Interventne jedinice.

Bjelovar navodno već dugo nije imao prilike vidjeti tučnjavu takvih razmjera poput one koja se u sitnim noćnim satima u subotu dogodila u spomenutom noćnom klubu. U tučnjavi su sudjelovali deseci osoba, a na sve strane letjele su šake, boce, čaše, pepeljare. Na kraju je sva sreća da nitko nije teže ozlijeđen.

- U subotu 8.12.2018. godine oko 03,00 sati, u jednom ugostiteljskom objektu na Trgu hrvatskih branitelja u Bjelovaru došlo je do remećenja javnog reda i mira od strane više osoba, a u kojem događaju su sudjelovali i policijski službenici ove PU, koji su bili izvan službe i u građanskom odijelu. U navedenom događaju dvije osobe su lakše ozlijeđene, stoji u odgovoru PU bjelovarsko-bilogorske portalu Bjelovar.live.

Također, iz policije su naveli kako još uvijek provode kriminalističku istragu zbog velikog broja osoba koje su se u vrijeme incidenta nalazile u noćnom klubu.

- Još uvijek je u tijeku kriminalističko istraživanje kojim će se utvrditi cjelokupno činjenično stanje, nakon čega slijede adekvatna pismena, odnosno adekvatni postupci protiv svih aktera ovog događaja, naveli su iz policije.

Vilijam Ded, voditelj noćnog kluba 'Tilt' kaže kako je neugodno iznenađen cijelim događajem te kako je zbog agresivnih pojedinaca klubu srozan ugled i nanesena značajna šteta.

- Klub 'Tilt' posluje više od dvije godine bez ikakvih problema. Posjećuju ga ljudi od 18 do 50 godina i trudimo se da to bude sigurno mjesto gdje se ljudi mogu bezbrižno zabaviti. Tako je i bilo do petka, 7. prosinca 2018. godine, kada se u klubu održavao koncert i kada su privatno, kao gosti pod utjecajem alkohola, klub posjetili pripadnici policije, njih 10-ak od kojih su trojica svojim provociranjem i agresivnim ponašanjem izazvali tuču u kojoj su sudjelovali oni i drugi gosti, a slučajno je ozlijeđen i jedan policajac koji je sa mnom pokušao smiriti gomilu. Uspjeli smo istjerati sve sudionike van. Sve je to izgledalo strašno, a najružnija scena bila je kada je jedan od policajaca ispred kluba djevojku od 20-ak godina primio za glavu i bacio je na pločnik. Nadam se da je djevojka dobro i da nema posljedica zbog udarca glavom, kaže Ded.

On tvrdi da mu je jedan od policajaca u civilu, za koje navodi da su sudjelovali u tučnjavi, pred gostima i policajcima u uniformi, koji su došli na intervenciju, ispred kluba prijetio, nakon čega se s jednim od kolega udaljio.

- U subotu sam pozvan na razgovor u policiju gdje sam dao izjavu zbog ovog incidenta. Nanesena je materijalna šteta klubu, ali najgore od svega je što je narušen ugled kluba i bjelovarske policije. Ne znam što očekivati nakon prijetnji koje su mi upućene. Učinit ću sve što je u mojoj moći da se u klubu gosti i dalje osjećaju sigurno, a vjerujem da će policija odraditi svoj posao i spriječiti da se ovako nešto ponovi. Kao voditelj kluba ispričavam se svima koji su prisustvovali događaju. Uništen je koncert jer su svi gosti izašli van oko 3.20 sati, a klub radi do pet sati, a time je učinjena i šteta prometu kluba - kazao je za Bjelovar.live Vilijam Ded.